Graff 2.4:Żona tal-Euro: dejn pubbliku, 2015-2021 (% tal-PDG) Nota: It-tbassir tal-Kummissjoni Ewropea tar-rebbiegħa 2020 jintuża għal pajjiżi li ma ppreżentawx it-tbassir għall-2020 jew l-2021 fil-Programmi ta’ Stabbiltà tagħhom tal-2020. Sorsi: L-Abbozzi tal-Pjanijiet Baġitarji (APB) tal-2021, it-tbassir tal-Kummissjoni Ewropea tal-ħarifa u tar-rebbiegħa 2020, u l-Programmi ta’ Stabbiltà tal-2020 (PS). Graff 2.5:Żona tal-Euro: dekompożizzjoni tal-bidla fil-proporzjon tad-dejn, 2020–2021 (pp tal-PDG) Nota: L-effett valanga jirreferi għall-impatt nett tar-rati tal-imgħax, l-inflazzjoni u t-tkabbir reali tal-PDG (jiġifieri, id-differenzjali tat-tkabbir fir-rata tal-imgħax) fuq id-dinamika tad-dejn. Sors: It-tbassir tal-Kummissjoni Ewropea tal-ħarifa 2020.

Il-proporzjon tad-dejn mal-PDG aggregat huwa pprojettat li jibqa’ ġeneralment stabbli fl-2021 għal madwar 100 % (il-Graff 2.4 u t-Tabella IV.3 tal-Anness). t-tnaqqis ta’ qabel il-pandemija fil-proporzjon tad-dejn qaleb fl-2020, li jirrifletti tnaqqis imdaqqas tal-PDG u l-ammont kbir ta’ dejn maħruġ biex jiffinanzja r-rispons għall-pandemija. Id-deterjorament ipprojettat tal-proporzjon tad-dejn fl-2020 kien ħafna akbar milli fl-2008-2009 (il-Graff 2.3). L-Abbozzi tal-Pjanijiet Baġitarji jipprojettaw li l-proporzjon tad-dejn se jiżdied minn 86 % fl-2019 għal 102 % fl-2020, bi stabbilizzazzjoni fl-2021. Din il-projezzjoni hija simili għat-tbassir tal-Kummissjoni tal-ħarifa 2020 għall-2020 iżda mhux għall-2021, meta l-Kummissjoni tistenna żieda ulterjuri tal-proporzjon tad-dejn ta’ 0,6 pps. tal-PDG. B’mod ġenerali, id-defiċit primarju se jkompli jkun ta’ piż fuq id-dinamika tad-dejn fl-2021 iżda differenza favorevoli fit-tkabbir fir-rata tal-imgħax għandha tgħin biex titrażżan iż-żieda pprojettata (il-Graff 2.5). L-Istati Membri bl-akbar żidiet ipprojettati fil-proporzjonijiet tad-dejn tagħhom fl-2021 huma l-Estonja, l-Irlanda u Malta. L-Istati Membri li kellhom l-ogħla proporzjonijiet tad-dejn ta’ qabel il-kriżi għandhom it-tendenza li jistennew xi titjib fl-2021.

Il-projezzjonijiet tad-dejn huma eċċezzjonalment inċerti. Simulazzjonijiet stokastiċi jissuġġerixxu li l-proporzjon tad-dejn għall-PDG taż-Żona tal-Euro x’aktarx li jkun bejn 99 % u 106 % tal-PDG fl-2021 (l-Anness III). Fuq medda medja ta’ żmien, il-proporzjon x’aktarx li jistabbilizza hekk kif l-impatt tal-kriżi tal-COVID-19 fuq il-finanzi pubbliċi gradwalment jispiċċa. L-obbligazzjonijiet kontinġenti li jirriżultaw mill-għoti ta’ garanziji pubbliċi biex isostnu l-attività ekonomika u s-setturi partikolarment milquta mill-pandemija, jekk jiġu eżerċitati biss, ikunu riflessi fid-dejn u d-defiċits pubbliċi. Dawn l-obbligazzjonijiet kontinġenti jammontaw għal madwar 20 % tal-PDG fl-2020, b’differenzi kbar bejn l-Istati Membri (il-Kaxxa 1). Min-naħa l-oħra, jeżistu diversi fatturi mitiganti. Dawn il-fatturi jinkludu t-titwil tal-maturitajiet tad-dejn f’dawn l-aħħar snin, sorsi stabbli ta’ finanzjament, kostijiet tas-self storikament baxxi, u inizjattivi tal-UE bħall-istrument Ewropew għall-Appoġġ temporanju biex jittaffew ir-Riskji ta’ Qgħad f’Emerġenza (Support to mitigate Unemployment Risks in an Emergency, SURE) u, aktar importanti minn hekk, NextGenerationEU, li tinkludi l-Faċilità għall-Irkupru u r-Reżiljenza (Recovery and Resilience Facility, RRF).





Kaxxa 1. Garanziji u miżuri oħra ta’ appoġġ ta’ likwidità fl-Abbozzi tal-Pjanijiet Baġitarji tal-2021 L-Istati Membri pprovdew ħafna appoġġ ta’ likwidità biex jiġġieldu l-konsegwenzi ekonomiċi tal-pandemija tal-COVID-19. L-aktar forom komuni ta’ appoġġ ta’ likwidità huma garanziji mill-Istat biex jappoġġaw is-self tas-settur privat u differimenti tat-taxxa (jiġifieri, il-possibbiltà ta’ dewmien tal-obbligi tat-taxxa mingħajr penali). L-Istati Membri ħarġu wkoll garanziji biex jappoġġaw strumenti ġodda fil-livell tal-UE. Il-garanziji mill-Istat huma l-akbar kategorija ta’ miżuri ta’ appoġġ ta’ likwidità. L-Istati Membri daħħlu fis-seħħ skemi li jammontaw għal 17 % tal-PDG. Dan l-ammont jirrappreżenta d-daqs massimu tal-oqfsa ta’ garanzija iżda l-adozzjoni attwali jew il-ftehimiet kuntrattwali bejn l-unitajiet domestiċi, id-ditti, is-settur finanzjarju u l-gvern jistgħu jkunu iżgħar. Parti biss mill-obbligi kuntrattwali x’aktarx li tirriżulta f’sejħiet lill-gvern, li jimmaterjalizzaw bħala defiċit u jaffettwaw il-livelli tad-dejn. Huwa diffiċli li dan il-proporzjon jiġi stmat minn qabel. L-Istati Membri ħarġu wkoll garanziji biex jappoġġaw strumenti ġodda fil-livell tal-UE, b’mod partikolari SURE u l-Fond Ewropew ta’ Garanzija. Graff B1.1:Garanziji estiżi għall-aġenti domestiċi, 2020 (% tal-PDG) Nota: Il-garanziji għall-istrumenti fil-livell tal-UE u dak internazzjonali huma esklużi. Għall-Ġermanja, il-graff turi d-daqs ta’ skemi ġodda ta’ garanzija stabbiliti, filwaqt li l-qafas globali ta’ garanzija huwa illimitat. Għal Franza, l-Irlanda u l-Latvja, id-data fl-Abbozzi tal-Pjanijiet Baġitarji ġiet issupplimentata b’informazzjoni minn sorsi pubbliċi oħra. L-Awstrija u l-Italja ma pprovdew l-ebda data dwar il-garanziji minkejja l-iskemi eżistenti. Fl-Italja, l-obbligazzjonijiet kontinġenti massimi huma stmati għal madwar 30 % tal-PDG, b’użu indikattiv ta’ madwar 7 % tal-PDG sa issa. Sorsi: Abbozzi tal-Pjanijiet Baġitarji tal-2021 u sorsi pubbliċi oħra. Id-daqs tal-programmi ta’ garanzija u l-istrutturi tagħhom ivarjaw fost l-Istati Membri. Xi gvernijiet għandhom self garantit direttament maħruġ mill-banek lill-unitajiet domestiċi u lid-ditti. Stati Membri oħra serrħu fuq istituzzjonijiet promozzjonali nazzjonali biex jimplimentaw programmi ta’ appoġġ ta’ likwidità. Dawn l-istituzzjonijiet jinkludu l-KfW fil-Ġermanja, KredEx fl-Estonja, il-Bank Elleniku tal-Iżvilupp, BPI France, CDP fl-Italja, Altum fil-Latvja, INVEGA fil-Litwanja, il-Bank Malti tal-Iżvilupp, u Finnvera fil-Finlandja. It-teħid ta’ garanziji, li jittrasforma l-obbligazzjoni kontinġenti massima teoretikament possibbli taħt skema fl-obbligazzjoni kontinġenti attwali tal-gvern, huwa wkoll irregolari fl-Istati Membri kollha. Skont l-istimi tal-Kummissjoni, s’issa ġew adottati biss madwar kwart tal-garanziji disponibbli. Il-Kummissjoni stiednet lill-Istati Membri biex jirrapportaw fl-Abbozzi tal-Pjanijiet Baġitarji tagħhom, fuq bażi volontarja, id-daqs massimu tal-oqfsa ta’ garanzija u l-użu tagħhom. Il-biċċa l-kbira tal-Istati Membri pprovdew din l-informazzjoni mill-inqas parzjalment. Xi Stati Membri rrappurtaw ukoll garanziji li jappoġġaw strumenti fil-livell tal-UE u internazzjonali bħal SURE. Il-Graff B1.1 turi garanziji estiżi għal atturi ekonomiċi domestiċi biss, aġġustati għal raġunijiet ta’ komparabbiltà. L-Istati Membri taż-Żona tal-Euro ppermettew ukoll differimenti ta’ pagamenti tat-taxxa u tal-kontribuzzjonijiet tas-sigurtà soċjali ta’ madwar 1,5 % tal-PDG fl-2020. Id-differimenti tat-taxxa ma għandhom l-ebda impatt dirett fuq id-defiċit tal-gvern, billi t-taxxi jiġu rreġistrati fil-kontijiet nazzjonali fil-perjodu meta sseħħ l-attività ekonomika li tiġġenera l-obbligazzjoni tat-taxxa. Fl-istess ħin, id-differimenti jistgħu jaffettwaw temporanjament id-dejn, jekk jinvolvu self addizzjonali mill-gvern ġenerali fil-perjodu ta’ differiment. Madankollu, fid-dawl tat-tnaqqis ekonomiku mistenni mdaqqas fl-2020, xi negozji x’aktarx li ma jirnexxilhomx jissopravvivu l-kriżi u xi wħud mill-obbligi tat-taxxa posposti qatt ma jistgħu jitħallsu. Skont il-qafas statistiku tal-UE, taxxi akkumulati iżda li ma jistgħux jinġabru jenħtieġ li ma jiġux irreġistrati bħala dħul tal-gvern, għalhekk għandhom impatt li jżid id-defiċit. B’mod ġenerali, l-Abbozzi tal-Pjanijiet Baġitarji ma pprovdewx dikjarazzjonijiet espliċiti ta’ telf stmat relatat mat-taxxa, għalkemm il-projezzjonijiet tat-taxxa tagħhom x’aktarx li jammontaw għal dan l-impatt.

Graff 2.6:Żona tal-Euro: Miżuri b’impatt baġitarju dirett, 2020-2021 (% tal-PDG) Nota: Il-miżuri ta’ emerġenza għandhom l-għan l-aktar li jindirizzaw is-sitwazzjoni tas-saħħa pubblika u li jikkumpensaw lill-ħaddiema u lill-kumpaniji għat-telf tal-introjtu minħabba miżuri ta’ lockdown u interruzzjonijiet fil-katina tal-provvista. Huma fil-biċċa l-kbira temporanji. Il-miżuri ta’ rkupru jimmiraw lejn appoġġ aktar ġenerali tal-attività ekonomika. Sorsi: Abbozzi tal-Pjanijiet Baġitarji tal-2021 u t-tbassir tal-Kummissjoni tal-ħarifa 2020 Graff 2.7:Żona tal-Euro: Appoġġ fiskali u riskju ta’ sostenibbiltà fiskali fiż-żmien medju ta’ qabel il-kriżi, 2020 (% tal-PDG) Nota: It-tabella turi l-appoġġ fiskali diskrezzjonarju medju (sempliċi) fl-2020. L-Istati Membri huma raggruppati skont ir-riskji ta’ sostenibbiltà ta’ qabel il-pandemija tagħhom fi żmien medju, bil-Belġju, Spanja, Franza, l-Italja u l-Portugall fir-raggruppament ta’ riskju għoli . L-analiżi tas-sostenibbiltà tad-dejn imwettqa għall-Greċja fil-Monitoraġġ tas-Sostenibbiltà tad-Dejn tal-2019 kienet differenti mill-approċċ komuni, minħabba l-ispeċifiċitajiet tal-istruttura tad-dejn Grieg, b’mod partikolari s-sehem kbir tas-self tas-settur uffiċjali, mingħajr ma ngħatat l-ebda klassifikazzjoni tar-riskju. Sorsi: L-Abbozzi tal-Pjanijiet Baġitarji tal-2021, it-tbassir tal-Kummissjoni Ewropea tal-ħarifa 2020, u l-Monitoraġġ tas-Sostenibbiltà tad-Dejn tal-2019 tal-Kummissjoni Ewropea.

Rispons fiskali għall-pandemija tal-COVID-19

L-Istati Membri ħadu miżuri fiskali rapidi u mdaqqsa b’reazzjoni għall-pandemija. Il-miżuri fiskali introdotti fl-2020 kellhom l-għan ewlieni li jindirizzaw is-sitwazzjoni tas-saħħa pubblika u li jikkumpensaw lill-ħaddiema u lill-kumpaniji għat-telf tal-introjtu minħabba miżuri ta’ lockdown u interruzzjonijiet fil-katina tal-provvista. Dawn il-miżuri temporanji ta’ emerġenza huma stmati li jammontaw għal 3,4 % tal-PDG fl-2020 (il-Graff 2.6). Miżuri oħra ta’ natura aktar ġenerali ta’ appoġġ għall-irkupru (temporanji jew permanenti), bħal xogħlijiet pubbliċi żejda jew tnaqqis indirett fit-taxxi, huma stmati li jammontaw għal 0,8 % tal-PDG fl-2020. Fl-2021, skont it-tbassir attwali, il-miżuri temporanji ta’ emerġenza jammontaw għal 0,9 % tal-PDG u miżuri oħra ta’ appoġġ għal 1,5 % tal-PDG. Xi Stati Membri ħadu miżuri addizzjonali wara li ppreżentaw il-Pjanijiet tagħhom u jista’ jkun meħtieġ li jiġu estiżi aktar miżuri ta’ emerġenza b’reazzjoni għat-tieni mewġa tal-pandemija.

Il-miżuri ta’ emerġenza huma essenzjali biex jappoġġaw is-settur tas-saħħa u jżommu l-unitajiet domestiċi u n-negozji fil-wiċċ, b’impatt pożittiv ulterjuri fuq l-ekonomija. Filwaqt li huma utli fil-fażi inizjali ta’ din il-kriżi, x’aktarx li jkunu inqas effiċjenti biex jappoġġaw l-irkupru meta l-emerġenza relatata mas-saħħa titlaq gradwalment. Minħabba n-natura tagħhom stess, il-multiplikaturi għal żmien qasir ta’ miżuri temporanji ta’ emerġenza x’aktarx li jkunu baxxi fil-kuntest tar-restrizzjonijiet fl-attività ekonomika, kif ikkonfermat miż-żieda qawwija fil-propensità tas-settur privat li jsalva (minflok jikkonsma) fl-2020. Din hija r-raġuni għaliex, meta s-sitwazzjoni pandemika titjieb, jista’ jkun meħtieġ li l-miżuri ta’ emerġenza jiġu aġġustati u kkombinati ma’ miżuri li jtejbu l-elementi fundamentali tal-ekonomiji tagħna, jappoġġaw it-tranżizzjoni ekoloġika u diġitali u jkollhom impatt pożittiv fuq id-domanda. Sadanittant, u fid-dawl tal-qawmien mill-ġdid reċenti tal-pandemija fl-Ewropa, il-miżuri ta’ emerġenza jistgħu jkomplu jkunu meħtieġa biex jipprovdu għajnuna vitali lill-ekonomija.

L-Istati Membri b’pożizzjonijiet fiskali aktar b’saħħithom ipprovdew aktar appoġġ baġitarju dirett filwaqt li l-Istati Membri b’pożizzjonijiet fiskali aktar dgħajfa kellhom it-tendenza li jiddependu aktar fuq l-appoġġ ta’ likwidità (il-Graff 2.7). B’mod ġenerali, il-pajjiżi b’pożizzjonijiet fiskali relattivament aktar b’saħħithom estendew aktar appoġġ fiskali b’impatt baġitarju dirett (1 % tal-PDG). B’kuntrast ma’ dan, il-pajjiżi b’pożizzjonijiet fiskali aktar dgħajfa jidhru li ddependew aktar fuq l-appoġġ ta’ likwidità mingħajr impatt baġitarju dirett. Fil-mixja ’l quddiem, inizjattivi ta’ appoġġ fil-livell tal-UE bħall-RRF għandhom jipprovdu spazju fiskali addizzjonali biex jappoġġaw l-irkupru u r-reżiljenza tal-Istati Membri.

Graff 2.8:Żona tal-Euro: pożizzjoni fiskali, 2020-2021 (% tal-PDG) Nota: Il-graff turi l-impuls fiskali diskrezzjonarju bbażat fuq il-metodoloġija tal-parametru referenzjarju tan-nefqa, li jkejjel it-tkabbir tal-infiq (nett mill-miżuri diskrezzjonali) b’eċċess għat-tkabbir potenzjali. F’din il-graff, ċifri pożittivi jindikaw pożizzjoni espansjonarja. Sors: It-tbassir tal-Kummissjoni Ewropea tal-ħarifa 2020.

Valutazzjoni tal-pożizzjoni fiskali taż-Żona tal-Euro

Qari mekkaniku ta’ indikaturi tradizzjonali biex tiġi vvalutata l-pożizzjoni fiskali mhuwiex adattat sew fl-istadju attwali. L-introduzzjoni u l-irtirar sussegwenti ta’ miżuri temporanji mdaqqsa ta’ emerġenza jgħawġu l-istampa, billi l-bidliet korrispondenti fil-livell tal-infiq pubbliku minn sena għall-oħra jaffettwaw l-indikaturi użati għall-valutazzjoni tal-pożizzjoni fiskali. L-esklużjoni tal-miżuri temporanji ta’ emerġenza mill-kalkolu tal-indikaturi tal-pożizzjoni fiskali twassal għal valutazzjoni aktar rappreżentattiva tal-appoġġ fiskali sottostanti għall-attività ekonomika.

Il-pożizzjoni fiskali fl-2021 tidher li tappoġġa meta tiġi aġġustata għat-tneħħija ppjanata ta’ miżuri temporanji ta’ emerġenza. L-Abbozzi tal-Pjanijiet Baġitarji jassumu li sehem kbir mill-miżuri temporanji ta’ emerġenza se jiskadu fl-2021. L-indikaturi konvenzjonali (inklużi miżuri ta’ emerġenza) jindikaw pożizzjoni fiskali ta’ appoġġ +4,5 % tal-PDG fl-2020 iżda għal ssikkar ta’ –1,0 % tal-PDG fl-2021 (skont it-tbassir tal-Kummissjoni tal-ħarifa 2020; il-Graff 2.8). B’kuntrast ma’ dan, bl-esklużjoni ta’ miżuri temporanji ta’ emerġenza marbuta direttament mal-pandemija, il-pożizzjoni fiskali hija ta’ appoġġ għas-sentejn li huma għal +1,1 % tal-PDG fl-2020 u +1,4 % fl-2021. Filwaqt li l-irkupru huwa pprojettat li ma jkunx komplut, il-miżuri fiskali diġà fis-seħħ se jikkontribwixxu għall-appoġġ tal-attività ekonomika matul l-2020-2021.

Il-finanzjament mill-RRF se jipprovdi impuls fiskali addizzjonali. In-nefqa ffinanzjata minn għotjiet RRF tipprovdi stimolu fiskali addizzjonali fil-livell taż-Żona tal-Euro, minkejja li hija newtrali għall-bilanċi baġitarji tal-Istati Membri. Għalissa, it-tbassir tal-Kummissjoni tal-ħarifa 2020 jassumi impatt żgħir tan-nefqa ffinanzjata mill-RRF fuq il-pożizzjoni fiskali taż-Żona tal-Euro fl-2021 (0,15 % tal-PDG). Madankollu, dan huwa minħabba n-nuqqas ta’ informazzjoni dettaljata biżżejjed dwar dawk il-miżuri fl-Abbozzi tal-Pjanijiet Baġitarji tal-2021. Sitt Stati Membri biss irrappurtaw nefqa ffinanzjata mill-RRF fl-Abbozzi tal-Pjanijiet Baġitarji tagħhom: Il-Greċja, Franza, l-Italja, il-Litwanja, il-Portugall u s-Slovenja.

Iż-żmien u l-iskala tal-irtirar tal-miżuri ta’ emerġenza previsti fl-2021 issa jidhru inċerti fid-dawl tat-tieni mewġa tal-pandemija. Din l-iskeda ta’ żmien għall-irtirar kienet ibbażata fuq suppożizzjoni ta’ bidla minn fażi ta’ “emerġenza” għal fażi ta’ “rkupru” tal-kriżi, jiġifieri, mit-trażżin tal-ħsara ekonomika u relatata mal-uġigħ tal-pandemija għal fażi ffukata fuq il-kisba ta’ rkupru fit-tul. Madankollu, il-qawmien mill-ġdid reċenti tal-pandemija fl-Ewropa jista’ jwassal għal estensjoni tar-rispons ta’ “emerġenza” sabiex l-ekonomija tingħata ħajja. Dan l-appoġġ x’aktarx li jimmodifika l-pjanijiet baġitarji diġà riflessi fit-tbassir tal-Kummissjoni. Madankollu, il-miżuri l-ġodda ta’ “emerġenza” ma għandhomx neċessarjament jimitaw dawk meħuda matul l-ewwel mewġa epidemika iżda minflok għandhom jirriflettu t-tagħlimiet meħuda u jiġu kkombinati ma’ azzjonijiet li jtejbu l-prinċipji fundamentali ekonomiċi. L-isfida se tkun li nkomplu nappoġġaw l-ekonomija fl-emerġenza filwaqt li noħolqu l-kundizzjonijiet għar-ritorn għal tkabbir sostnut u sostenibbli konsistenti mat-tranżizzjoni ekoloġika u diġitali tal-ekonomija tal-UE.

It-taħlita ta’ telf kbir fil-produzzjoni u riskji negattivi għoljin titlob appoġġ kontinwu tal-politika fiskali, kemm immirat tajjeb kif ukoll temporanju. L-ewwel nett, jenħtieġ li l-Istati Membri jevitaw li jirtiraw l-appoġġ fiskali f’daqqa. It-tieni, il-miżuri ta’ appoġġ fiskali fil-fażi attwali tal-pandemija jistgħu jvarjaw mill-appoġġ tad-domanda aggregata tas-soltu li tidher matul riċessjoni normali. Hekk kif il-pandemija tkompli u l-inċertezza tipprevali, il-miżuri ta’ stimolu jenħtieġ li jkunu mmirati sew, billi hemm ir-riskju li miżuri b’bażi wiesgħa ma jkunux effettivi. It-tielet, jenħtieġ li l-qawmien mill-ġdid tal-pandemija ma jwassalx għal estensjoni sistematika ta’ miżuri ta’ politika fiskali orjentati lejn l-innovazzjoni ladarba s-sitwazzjoni tas-saħħa sottostanti titjieb. Il-prijoritajiet u l-miżuri xierqa taħt ir-reġimi ta’ “emerġenza” u “rkupru” huma differenti u l-Istati Membri jeħtieġ li jibqgħu aġli u jirrikonoxxu fil-ħin kif jikkombinaw tipi differenti ta’ appoġġ.

Ir-reazzjonijiet tal-politika fiskali tal-Istati Membri jenħtieġ li jkomplu jipprovdu appoġġ fiskali, filwaqt li jissalvagwardjaw is-sostenibbiltà fiskali fiż-żmien medju. L-impatt ekonomiku tal-pandemija kien aktar akut f’ħafna Stati Membri b’dejn għoli, u dan żied mal-isfida li jinstab rispons ottimali għall-politika fiskali. Bħalissa, l-Istati Membri jibbenefikaw minn kostijiet ta’ finanzjament favorevoli, bis-saħħa tal-appoġġ sostanzjali mill-miżuri tal-politika monetarja tal-Bank Ċentrali Ewropew u l-fiduċja fis-swieq finanzjarji ferm imtejba wara l-użu ta’ strumenti mdaqqsa fil-livell tal-UE. Madankollu, sabiex tiġi rrikonċiljata l-ħtieġa għal appoġġ ekonomiku ma’ pożizzjonijiet fiskali prudenti fuq perjodu medju ta’ żmien u ma’ sostenibbiltà fiskali fuq perjodu medju ta’ żmien, il-miżuri ta’ appoġġ għandhom ikunu temporanji u ma jimpendux minn qabel il-politika fiskali fil-perjodu ta’ wara l-kriżi. Meta l-kundizzjonijiet ekonomiċi jippermettu, il-gvern jenħtieġ li jerġa’ jibda l-politiki fiskali mmirati lejn il-kisba ta’ pożizzjonijiet fiskali prudenti fuq perjodu ta’ żmien medju filwaqt li jtejjeb l-investiment. Strateġiji fiskali kredibbli fi żmien medju huma importanti biex jappoġġaw is-sostenibbiltà fiskali, mhux l-inqas fil-każ ta’ Stati Membri b’dejn għoli.